﻿ ⎢ PERSPECTIVE ASUPRA ÎNVĂŢĂMÂNTULUI PROFESIONAL ŞI TEHNIC. STUDIU DE CAZ: LICEUL 1 TEHNOLOGIC CONSTRUCŢII DE MAŞINI MIOVENI FLAVIUS MIHALACHE ucrarea de faţă prezintă principalele rezultate ale unei cercetării calitative pe tema învăţământului profesional, realizate la nivelul Lunui liceu din Mioveni. Liceul Tehnologic de Construcţii Maşini Mioveni reprezintă una dintre principalele şcoli de profil din judeţul Argeş, ce are o tradiţie de aproape cinci secole în oferirea de programe de pregătire profesională în varii domenii industriale. Liceul a fost conectat încă de la înfiinţare cu activităţile economice derulate la nivelul micro regiunii, în mod special cu activităţile de pe platforma industrială DACIA. Studiu îşi propune să exploreze, dintr-o perspectivă exploratorie, relaţia dintre şcoală şi firmele partenere în formarea profesională a elevilor. Acesta urmăreşte să descrie cadrul de constituire şi evoluţia coordonatelor colaborării dintre liceu şi firmele partenere, dar şi să discute pe baza perspectivelor evolutive pe care aceste conexiuni le prezintă. Concluziile studiului arată faptul că învăţământul profesional contribuie la creşterea gradului de interdependenţă a şcolii şi cerinţele pieţei de muncă locale. Astfel, dintre oferta educaţională creşterea cooperării dintre şcoli şi firme reprezintă o direcţie de acţiune majoră pentru programele educaţionale. Cuvinte-cheie: învăţământ profesional şi tehnic, parteneriat public-privat, învăţare la locul de muncă INTRODUCERE Până în 1990, învăţământul profesional a reprezentat unul dintre filoanele centrale ale sistemului Românesc de educaţie. Perioada de tranziţie a adus o repoziţionarea a acestei forme de şcolarizare în raport cu forma alternativă, a învăţământului liceal. Astfel, pe fundalul reorganizării vieţii economice şi a reducerii cererii de Adresa de contact a autorului: Flavius Mihalache, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: fmihalache@iccv.ro. 1 Studiul de caz a fost realizat în cadrul proiectului Învăţământul profesional şi tehnic. Provocări şi oportunităţi de dezvoltare, susţinut de OMV Petrom. O versiune extinsă a studiului de caz prezentat în articol a fost publicată anterior pe site-ul ICCV: Mihalache, F., Liceul Tehnologic de Construcţii Maşini Mioveni. Studiu de caz, Bucureşti, 2016, disponibil online la http://iccv.ro/sites/default/files/ Studiu%20de%20caz%20_Mioveni.pdf. CALITATEA VIEŢII, XXVII, nr. 4, 2016, p. 363–377 364 FLAVIUS MIHALACHE 2 forţă de muncă în sectorul industrial învăţământul profesional a intrat într-o etapă de declin (Malamud şi Pop-Elecheş, 2010). Această evoluţie a atins un punct critic în anul 2009, când învăţământul profesional a fost practic desfiinţat în urma deciziei Ministerului Educaţiei, Cercetării, Tineretului şi Sportului de a nu acorda cifră de şcolarizare şcolilor de arte şi meserii (SAM). Prin această măsură, numărul de locuri la licee a crescut prin înglobarea cifrelor de şcolarizare alocate anterior SAM-urilor (METCS, 2010). Decizia ce a dus la dispariţia învăţământului profesional a fost puternic criticată atât pentru că a determinat dispariţia unei forme de învăţământ cu tradiţie, cât mai cu seamă pentru faptul că a condus la creşterea decalajelor dintre oferta educaţională a învăţământului secundar şi cerinţele pieţei muncii. Evoluţiile din anii ulteriori au arătat că introducerea acestei măsuri a coincis cu creşterea numărului de cazuri de părăsire prematură a şcolii în rândul elevilor ce finalizau ciclul gimnazial. Agenţia Naţională pentru Protecţia şi Promovarea Drepturilor Copilului pentru perioada 2014–2020 identifică măsura de desfiinţare a şcolilor de arte şi meserii printre cauzele principale ce au contribuit la situaţia în care aproximativ 10% dintre elevii care finalizau clasa a VIII-a să nu-şi continue studiile (MMJS, 2014). Prima măsură de corectare a acestei situaţii a fost luată în anul 2011, când prin Legea Educaţiei Naţionale nr. 1/2011 a fost reintrodus învăţământul profesional cu durată cuprinsă între 6 luni şi doi ani. Ulterior, prin Ordinul Ministrului Educaţiei Naţionale nr. 3136/2013, a fost reglementată forma de pregătire de trei ani, ce prevedea, în vederea asigurării practicii profesionale a elevilor, obligativitatea existenţei unor contracte de colaborare între şcolile de profil şi agenţii economici. Conform legislaţiei, cifra de şcolarizare acordată formei de învăţământ profesional cu durată de trei ani este stabilită anual, în funcţie de coordonatele cererii forţei de muncă, a solicitărilor primite din partea operatorilor economici şi a prevederilor reunite în programele de planificare (OM 3136/2013). În acest fel, oferta educaţională la nivelul învăţământului profesional se doreşte a fi racordată contextelor economice locale şi tendinţelor specifice identificate la nivelul pieţei muncii. Noua viziune asupra învăţământului profesional acordă o importanţă deosebită constituirii de parteneriate între unităţile şcolare şi agenţi economici, prin care să fie asigurat accesul elevilor la stagii de practică şi să fie facilitată plasarea acestora la angajatori în momentul finalizării programelor de studiu (Mureşan şi Bărbînţă, 2016; Irimia, 2013). Pe baza concluziilor unui studiu exploratoriu recent, derulat la nivelul a şase unităţi de învăţământ profesional şi tehnic, Petrescu şi alţii (2016: 28–31) identifică mai multe provocări ce necesită intervenţie în perioada următoare: a) dezvoltarea mecanismelor de anticipare a cererii de forţă de muncă şi ajustarea ofertei educaţionale în concordanţă cu aceasta; b) dezvoltarea serviciilor de orientare şi consiliere profesională adresate elevilor; c) îmbunătăţirea nivelului infrastructurii şcolare prin modernizarea bazei materiale şi în special a atelierelor destinate practicii elevilor; d) reforma curriculară, în sensul mai bunei adaptări a programei la competenţele solicitate pe piaţa muncii; 3 PERSPECTIVE ASUPRA ÎNVĂŢĂMÂNTULUI PROFESIONAL 365 e) actualizarea materialelor didactice în concordanţă cu obiectivele programelor de studii; f) creşterea numărului cadrelor didactice specializate şi dezvoltarea competenţelor acestora pe dimensiunea noilor tehnologii; g) creşterea accentului pus pe pregătirea practică a elevilor, atât în şcoală, cât şi la agenţii economici. OBIECTIVE ŞI CADRUL METODOLOGIC Pe baza contextului descris succint în paginile de mai sus, studiul de faţă îşi propune să ilustreze aspecte relevante privind situaţia învăţământului profesional, plecând de la exemplul concret al unei unităţi şcolare cu tradiţie în acest sens: Liceul Tehnologic Construcţii de Maşini Mioveni (LTCM), şcoală care de a lungul anilor a format o parte însemnată a muncitorilor de pe platforma industrială DACIA de la Mioveni. Material de faţă ia în calcul atât perspectiva cadrelor didactice ce deservesc unitatea-şcoală, cât şi punctele de vedere formulate de către reprezentanţii companiilor care oferă stagii de practică pentru elevii liceului. Cercetarea de teren, realizată în lunile aprilie–mai 2016, a constat într-un demers calitativ, bazat pe realizarea a trei interviuri cu profesori din cadrul LTCM, a trei interviuri cu reprezentanţii a trei firme partenere, a unui interviu cu inspectorul şcolar judeţean de specialitate şi a unui focus-grup cu elevi înscrişi în forma de învăţământ profesional. Complementar, demersul de cercetare a făcut recurs la date statistice furnizate de către Inspectoratul Şcolar Argeş şi Institutul Naţional de Statistică. În analiza situaţiei descrise în paginile următoare trebuie avut în vedere faptul că în cazul de faţă vorbim despre un context economic specific, reprezentat de o puternică prezenţă pe plan local a companiilor din sectorul industrial, ceea ce influenţează în mare măsură atât coordonatele cererii de forţă de muncă, dar şi modul de agregare a relaţiilor dintre şcoală şi mediul economic. LICEUL TEHNOLOGIC CONSTRUCŢII DE MAŞINI MIOVENI: PERSPECTIVE ASUPRA ÎNVĂŢĂMÂNTULUI PROFESIONAL Reţeaua de unităţi de învăţământ tehnic şi profesional din judeţul Argeş Reţeaua de unităţi de învăţământ tehnic şi profesional din judeţul Argeş este formată din 22 de unităţi şcolare, dintre care cinci sunt localizate în mediul rural (ISJ Argeş, 2016). Pentru anul şcolar 2016–2017, 18 dintre acestea au fost acreditate 2 pe forma de învăţământ profesional. Programe de învăţământ profesional auto sunt 2 http://www.alegetidrumul.ro/oferta/AG. 366 FLAVIUS MIHALACHE 4 oferite atât de cele patru unităţi axate pe acest domeniu de pregătire (Liceul Tehnologic Construcţii de Maşini Mioveni, Liceul Tehnologic DACIA Piteşti, Liceul Tehnologic Auto Câmpulung şi Liceul Tehnologic Auto Curtea de Argeş), cât şi de alte cinci unităţi ce au inclus în oferta educaţională, pe lângă alte specializări, şi clase de mecanică auto. Cifra de şcolarizare anunţată pentru învăţământul profesional din domeniile industrial şi auto în anul şcolar 2016–2017 reuneşte 16 clase (448 de locuri), din totalul celor 30 de clase prevăzute la nivel judeţean pe toate domeniile de pregătire profesională. Astfel, peste jumătate din locurile disponibile la nivelul programelor de învăţământ profesional sunt destinate pregătirii de specialişti pentru industria constructoare de maşini şi sectoarele conexe. Această situaţie este în concordanţă cu profilul economic al judeţului Argeş dominat de industria auto. Conform datelor furnizate de Institutul Naţional de Statistică, la nivelul anului 2014 în industria auto şi industria prelucrătoare erau înregistraţi 53 de mii de salariaţi în Argeş, ceea ce reprezenta 40% din totalul salariaţilor la nivel de judeţ. Liceul Tehnologic Construcţii de Maşini Mioveni – prezentare generală În anul 1969 este înfiinţat la Colibaşi, în imediata apropiere a platformei industriale, Grupul Şcolar U.A.P Colibaşi, gândit pentru a pregăti viitorii angajaţi ai uzinei de autoturisme din proximitate. În primii cinci ani de funcţionare, unitatea şcolară a oferit exclusiv programe de tip profesional, postliceal şi de maiştri, în concordanţă cu nevoia de forţă de muncă a uzinei de autoturisme aflată în proximitate. În anii ’70, oferta educaţională a fost îmbogăţită cu programe de cursuri liceale cu profil tehnologic şi cu unele clase cu program sportiv, pe filieră vocaţională. Recent, în 2012, denumirea liceului se schimbă în Liceul Tehnologic Construcţii de Maşini Mioveni (LTCM Mioveni). Până în anul 2006, când a fost înfiinţat Liceul Teoretic Iulia Zamfirescu, această unitate de învăţământ a reprezentat singura unitate de şcolarizare de nivel secundar din Mioveni, oraş cu peste 35 de mii de locuitori. Între Liceul Tehnologic Construcţii de Maşini Mioveni şi uzinele DACIA există o strânsă legătură ce rezultă atât din faptul că această unitate de învăţământ a pregătit de-a lungul anilor o bună parte dintre salariaţii şi foştii salariaţi de pe platforma industrială, cât şi din susţinerea constantă pe care şcoala a primit-o de la DACIA. În momentul de faţă, colaborarea dintre LTCM Mioveni şi uzinele DACIA este materializată prin existenţa unui acord de practică şi de susţinere a unui număr de 48 de elevi de la forma de învăţământ profesional (dintre aceştia 28 au absolvit anul curent), cât şi prin participarea DACIA RENAULT la dotarea laboratoarelor unităţii şcolare (inclusiv prin oferirea a trei autoturisme, dintre care unul este folosit ca material didactic). În anul şcolar curent, la toate formele de învăţământ sunt înscrişi 814 elevi, din care 265 sunt incluşi în programele de pregătire profesională. Pentru ciclul de 5 PERSPECTIVE ASUPRA ÎNVĂŢĂMÂNTULUI PROFESIONAL 367 învăţământ liceal tehnic sunt oferite cinci specializări: tehnician în automatizări, tehnician electronist, tehnician mecatronist, tehnician transporturi şi tehnician întreţinere şi reparaţii. În acelaşi timp, oferta educaţională este completată cu cele trei specializări oferite în cadrul programului de pregătire profesională (sculer- matriţer, sudor şi mecanic auto) şi cu specializarea fotbal – volei de la filiera vocaţională. Pentru anul şcolar 2016–2017, o treime din locurile oferite absolvenţilor de învăţământ gimnazial sunt reprezentate de cele din cadrul formei de învăţământ profesional şi tehnic, cu cele trei specializări acreditate (Tabelul nr. 1). Odată cu reintroducerea în anul 2012 a acestei forme de învăţământ, la Liceul Construcţii de Maşini Mioveni s-a constatat o creştere constantă atât a cifrei de şcolarizare, cât şi a interesului absolvenţilor de învăţământ gimnazial faţă de această formă de pregătire. Pachetul de facilităţi adresate elevilor ce aleg filiera profesională se dovedeşte a avea un rol foarte important în acest sens. Dacă până în anii trecuţi, forma de învăţământ profesional şi tehnic era evitată de absolvenţii de liceu, existând un fel de stigmat pe care elevii de la profesională îl purtau, prin modificările aduse în ultimii ani cadrului de organizare a acestei forme, situaţia pare a se fi schimbat semnificativ. Atât evaluările cadrelor didactice, cât şi opiniile formulate de către elevi descriu o mutaţie în acest sens. În primul rând, acordurile de practică şi bursele oferite fac această formă de învăţământ foarte atractivă atât pentru elevii ce finalizează ciclul gimnazial, cât şi pentru părinţii acestora, care, de cele mai multe ori, văd aceste oportunităţi atât ca o formă de reducere a presiunii materiale de moment asupra familiei, cât şi ca o cale de creştere a şanselor de acces pe piaţa muncii a elevilor la momentul finalizării studiilor. „Acum copiii de la profesională se simt altfel faţă de cei din trecut, cei care au ieşit în stagii de practică se simt favorizaţi şi susţinuţi” (cadru didactic, LTCM Mioveni). Tabelul nr. 1 Oferta educaţională a LTCM Mioveni Învăţământ profesional Învăţământ liceal Învăţământ postliceal şi tehnic – s– Tehnician mecanic pentru Filieră tehnologică: pecializarea mecanic auto: întreţinere şi reparaţii: 28 de – domeniul electronică şi automatizări: 28 de locuri; locuri. 28 de locuri; – specializarea sculer – matriţer: – domeniul electric: 28 de locuri; 28 de locuri; – domeniul mecanică: 84 de locuri. – specializarea sudor: 28 de locuri. Filieră vocaţională: – specializarea fotbal şi handbal: 28 de locuri. Sursă: http://liceultehnologicmioveni.ro/oferta-educationala/prezentare-oferta/. Cazurile de abandon şcolar sunt rare şi nu se evidenţiază o situaţie atipică, din acest punct de vedere. Vorbim despre situaţii excepţionale şi nu despre probleme 368 FLAVIUS MIHALACHE 6 evidente legate de abandon. Trebuie semnalat faptul că, în ultimii ani, în cazul elevilor înscrişi la forma de învăţământ profesional şi tehnic, nu au fost înregistrate evenimente de acest tip. Pachetul de beneficii acordat elevilor în cauză are, în mod evident, un rol important în motivarea elevilor în a continua pregătirea profesională. Cele câteva situaţii de abandon şcolar înregistrate la nivelul unităţii de învăţământ au vizat exclusiv elevi înscrişi la forma de învăţământ liceal. Rezultatele şcolare la examenul de bacalaureat în sesiunea iunie 2016 s-au situat cu mult sub media la nivel judeţean (69,9%). La sesiunea din iunie 2016, 36 de elevi din cei 84 înscrişi au promovat examenul, ceea ce se traduce printr-un procent de promovabilitate de 43%. În anii anteriori, rata de promovabilitate în sesiunea din iunie a fost chiar mai mică, fiind situată în jurul a 30% dintre elevii înscrişi la examen. Activităţile de predare cât şi cele practice sunt deservite de 60 de cadre didactice, marea majoritate fiind titulare. Nu există probleme în acoperirea catedrelor cu personal specializat. În viziunea conducerii unităţii, cadrele didactice calificate şi cu experienţă vastă în învăţământ reprezintă unul dintre principalele atuuri ale liceului: „Avem cadre didactice ultraspecializate pe domeniul industriei constructoare de maşini. Profesorii noştri au, în cea mai mare parte, gradul I, avem şi doctori. Profesorii participă periodic la programe de specializare. Există o formare continuă a cadrelor didactice pe care o monitorizăm constant” (cadru didactic, LTCM Mioveni). Aproape în exclusivitate, elevii înscrişi la cursurile Liceului Tehnologic Construcţii de Maşini provin din oraşul Mioveni şi localităţile învecinate, areal în care, pe lângă unitatea la care facem referire, mai funcţionează două alte licee cu profil tehnologic (în comunele Mărăcineni şi Stâlpeni) şi un altul cu profil teoretic (în Mioveni). Pentru absolvenţii de învăţământ gimnazial din zonă care aleg filiera tehnologică şi nu optează pentru o unitate şcolară din Piteşti, LTMC Mioveni reprezintă, în general, prima opţiune, unitatea şcolară în cauză „fiind atractivă pentru elevi prin prisma bazei materiale de care dispune şi a contractelor de colaborare cu o serie de firme din industria auto” (cadru didactic, LTCM Mioveni). Principalul atú în atragerea elevilor către LTCM, în special către învăţământul profesional, este tocmai colaborarea dintre acesta şi DACIA. Pachetul de beneficii adresate elevilor (bursă, transport gratuit, stagii de practică) reprezintă elementul determinant în alegerea formei de învăţământ profesional şi tehnic, în detrimentul învăţământului liceal. Cel mai probabil, în lipsa acestor stimulente, interesul absolvenţilor de şcoală generală pentru această formă de pregătire ar fi fost considerabil redus. Cei mai mulţi dintre elevii care s-au înscris în ultimii ani la forma de învăţământ profesional şi tehnic au luat decizia pornind de la premisa că această strategie le va facilita angajarea, după finalizarea studiilor, pe platforma industrială de la DACIA. În iunie 2016 a absolvit prima generaţie 7 PERSPECTIVE ASUPRA ÎNVĂŢĂMÂNTULUI PROFESIONAL 369 de elevi de la învăţământ profesional şi tehnic, care au beneficiat de susţinere din partea constructorului de autoturisme. Astfel, 28 de elevi, cu specializarea sculer-matriţer, îşi construiesc planuri de viitor în jurul statutului de salariat pe platforma industrială. Evident, nu toţi vor fi angajaţi de DACIA, însă va exista o selecţie prin care elevilor cu performanţe ridicate în stagiile de practică le vor fi propuse contracte de muncă. Opinii privind învăţământul profesional În ultimii ani, şcoala a beneficiat de susţinere constantă din partea autorităţilor locale, care au investit în renovarea şi dotarea liceului. Atât corpurile de clădire, cât şi curtea interioară, atelierele şi baza sportivă îndeplinesc standardele de calitate stabilite de către Ministerul Educaţiei Naţionale şi Cercetării Ştiinţifice, situaţie evidenţiată şi în urma evaluărilor realizate de către ARACIP. Pentru anii următori, pe dimensiunea investiţiilor în baza materială, principalele trei ţinte stabilite de către conducerea liceului vizează realizarea unei cantine, dezvoltarea unui service auto propriu destinat pregătirii profesionale a elevilor şi modernizarea tehnicii de care dispun atelierele deja existente. Proiectul privind realizarea service-ului auto este în faza incipientă, însă reprezentanţii şcolii sunt optimişti în ceea ce priveşte punerea sa în practică: „Pentru viitor am dori să realizăm un atelier nou, sub forma unui service auto, în parteneriat cu uzina DACIA şi primăria Mioveni. Un service didactic în care elevii să înveţe chestiuni practice. Investiţia este prinsă în planul de dezvoltare pentru anii următori şi sperăm să fie concretizată cu ajutorul autorităţilor locale” (cadrul didactic, LTCM Mioveni). Principala problemă în ce priveşte baza materială se referă la nivelul de dotare a atelierelor de practică. Cu excepţia unei donaţii recente făcută de DACIA, cea mai mare parte a utilajelor aflate în dotarea şcolii datează din anii ’70, fiind uzate atât tehnic, cât şi moral. Situaţia este dificilă şi descrie o realitate greu de ameliorat, pentru că unitatea şcolară nu-şi poate permite din fonduri proprii achiziţionarea de utilaje moderne, pe care să le folosească în scop didactic. Din acest punct de vedere, singura soluţie identificată vizează încheierea contractelor de colaborare cu firmele interesate în facilitarea stagiilor de practică ale elevilor. Ideea care stă la baza acestor colaborări vizează raportul de complementaritate dintre şcoli şi mediul economic: „În şcoală nu se poate pune problema să ai utilaje complexe. Anumite specializări, cum este cea de sculer-matriţer, necesită tehnologii şi echipamente specifice pe care şcoala nu le poate avea niciodată. Soluţia este ca elevii să meargă în practică la agentul economic şi acolo să aplice şi să dezvolte noţiunile teoretice pe care le primesc din şcoală” (cadrul didactic, LTCM Mioveni). 370 FLAVIUS MIHALACHE 8 Dincolo de nivelul de dotare al atelierelor de practică, programele de studiu reprezintă o dimensiune sensibilă, identificată de cadrele didactice şi elevi a fi deficitară în raport cu cerinţele pieţei muncii. În ciuda eforturilor de armonizare a acestora, întreprinse la nivel de minister şi inspectorate şcolare, situaţia este departe de a fi rezolvată. Pentru componenta învăţământului profesional, direcţia către care ar trebui să se îndrepte reforma curriculară, aşa cum reiese din discuţiile cu reprezentanţii şcolii şi cu elevii, impune ajustarea raportului dintre pregătirea teoretică şi pregătirea practică şi armonizarea conţinutului predat în raport cu feedback-ul obţinut de la angajatori. „Programele de studiu nu sunt în totalitate adecvate cerinţelor pieţei muncii. Noi predăm ceva, iar operatorii economici au nevoie, în unele cazuri, de altceva. Încercăm să ajustăm pe parcurs” (cadru didactic, LTCM Mioveni). Supraîncărcarea programei cu module de pregătire teoretică, în detrimentul dezvoltării unor abilităţi şi competenţe practice, este emblematică pentru sistemul actul de pregătire profesională din România atât din perspectiva cadrelor didactice, cât şi a agenţilor economici. „La clasele de a XI-a şi a XII-a, spre exemplu, au 11 module tehnice. Nu există însă o interdisciplinaritate. Elevii nu înţeleg de ce au nevoie de atâtea materii. Şi tutorii elevilor noştri ne spun că e o problemă în acest sens. Elevii nu vin din şcoală cu anumite deprinderi tehnice, desen tehnic, spre exemplu. Problema este că elevii nici nu pot să înveţe desen tehnic atâta timp cât în programă e prevăzută la această materie doar o oră pe săptămână” (cadru didactic, LTCM Mioveni). Din perspectiva angajatorilor, cei mai mulţi dintre elevi nu acumulează în şcoală acele competenţe esenţiale pe piaţa muncii în sectorul industrial. Activitatea practică derulată în atelierele şcolare este adesea realizată superficial, fără a pune accent deosebit pe acumularea de competenţe şi formarea de deprinderi. Utilizarea adecvată a instrumentelor de măsură şi capacitatea de a citi şi interpreta o schiţă de desen tehnic, spre exemplu, reprezintă solicitările minimale pe care firmele din domeniu le au de la absolvenţii de învăţământ profesional şi tehnic. „Din şcoală nu au cunoştinţe de utilizare a sculelor, dispozitivelor şi verificatoarelor. Tinerii nu ştiu să utilizeze sculele, nu ştiu să citească cote de desen. Nu ştiu să facă diferenţa dintre găurire şi alezaj” (angajator, Mioveni). Competenţele solicitate pe piaţa muncii sunt monitorizate atât la nivel judeţean, prin întâlnirile şi dezbaterile periodice organizate de către Inspectoratul Şcolar Argeş, la care participă reprezentanţi ai celor mai importanţi angajatori din judeţ, cât şi la nivelul unităţilor şcolare, prin contactele pe care acestea le-au dezvoltat în decursul anilor cu firmele implicate în practica profesională a elevilor. În întâlnirile organizate de ISJ Argeş sunt identificate nevoile generale ale sistemului de învăţământ profesional şi tehnic şi sunt discutate, împreună cu agenţii 9 PERSPECTIVE ASUPRA ÎNVĂŢĂMÂNTULUI PROFESIONAL 371 economici, măsurile specifice necesare pentru o mai bună armonizare a ofertei educaţionale cu cerinţele pieţei muncii. Rezultatele concrete ale acestor întâlniri sunt transpuse în ajustări la nivel judeţean ale programelor educaţionale şi în facilitarea contractelor dintre unităţile şcolare şi mediul de afaceri. Pe de altă parte, întâlnirile formale organizate între licee şi agenţii economici parteneri sunt destinate pregătirii concrete a stagiilor de practică a elevilor. LTCM Mioveni organizează semestrial astfel de evenimente la care sunt invitaţi să participe reprezentanţi ai administraţiei locale, ai firmelor colaboratoare, tutori implicaţi în pregătirea profesională a elevilor şi personal specializat din cadrul liceului. Rolul acestui mecanism de consultare este acela de a ghida şi armoniza pregătirea elevilor în cele două componente ale sale (în şcoală şi la agentul economic). Sunt discutate atât conţinutul programului de formare profesională, cât şi cerinţele angajatorilor cu privire la competenţele pe care elevii trebuie să le dezvolte în cadrul şcolii astfel încât programul de practică să-şi atingă obiectivele. Pe dimensiunea anticipării competenţelor solicitate pe piaţa muncii, problema care apare nu este aceea a lipsei unor mecanisme de evaluare a acestora, ci aceea a dificultăţilor pe care şcoala le are în încercarea de implementare a unor programe de schimbare. Vorbim, pe de o parte, de mecanismul greoi de adaptare a ofertei educaţionale la solicitările pieţei muncii şi, pe de altă parte, de dificultăţile în acreditarea/procedurile birocratice necesare acreditării de noi specializări. În acest context, pentru perioada următoare este important să se dezvolte atât mecanisme instituţionale de colaborare, la nivel de inspectorat, între agenţi economici şi unităţile şcolare, cât şi mecanisme de monitorizare a pieţei muncii la nivel local. Parteneriate cu agenţi economici şi actori comunitari LTCM este una dintre unităţile şcolare care au reuşit să stabilească legături strânse cu agenţi economici în vederea organizării programelor de practică a elevilor, fiind una dintre unităţile şcolare din Argeş cu evoluţii notabile în acest sens. „În Argeş, cele mai importante colaborări sunt cele existente între Liceul Tehnologic Astra şi OMV–PETROM, între Liceul Tehnologic Construcţii de Maşini din Mioveni şi DACIA şi între Liceul Tehnologic Câmpulung şi Holcim. În aceste cazuri vorbim de colaborări extinse. Principalul beneficiu pentru unităţile şcolare este reprezentat de posibilitatea de a facilita accesul elevilor la tehnica pusă la dispoziţie de agentul economic şi de a-i familiariza, astfel, pe cursanţi cu modul în care se lucrează în aceste unităţi. În unele cazuri, Liceul Tehnologic Astra, Liceul Tehnologic de Construcţii de Maşini Mioveni, firmele s-au implicat în dotarea sau modernizarea unităţilor şcolare şi oferă burse suplimentare pentru elevii înscrişi la forma de învăţământ profesional, însă acestea sunt cazuri izolate. Aceste colaborări (şi bursele oferite de angajatori) reprezintă un atu pentru şcoli, în sensul că sunt elementele ce le fac atractive în raport cu restul unităţilor şcolare” (ISJ Argeş). 372 FLAVIUS MIHALACHE 10 Liceul Tehnologic Construcţii de Maşini Mioveni colaborează pentru practica elevilor cu patru firme din industria constructoare de maşini: Automobile DACIA, Piroux Industrie Romania, Delta Invest şi Euro APS. Primul parteneriat de acest tip a fost parafat în anul 2012, când a fost semnat un contract între liceu şi DACIA, prin care 28 de elevi de la specializarea sculer-matriţer urmau să beneficieze de susţinere din partea constructorului de autoturisme. Ulterior, DACIA a atras în această colaborare şi Euro APS, unul dintre principalii furnizori de pe platforma industrială din Mioveni, iar anul 2016, prin insistenţele unităţii şcolare, au fost încheiate colaborări de acest tip şi cu Piroux Industrie şi Delta Invest. Este de semnalat faptul că aceste din urmă societăţi nu acordă şi burse suplimentare elevilor pe care-i primesc în practică. „Parteneriatul cu uzina probabil că nu s-ar fi produs fără susţinerea primită de la primărie, de la Inspectoratul Şcolar Judeţean şi mai ales fără aplecarea faţă de învăţământ pe care a arătat-o fostul director general al DACIA. Ulterior, echipa de la DACIA, care se ocupă de acest parteneriat, a încercat să atragă şi diverşi furnizori în această direcţie. Din păcate s-a finalizat doar colaborarea cu EURO APS. Uzina ne-a utilat ateliere, ne-a acordat trei autoturisme, din care unul este cu caracter didactic, ne-a primit copii în practică. Avem 48 de elevi care au fost susţinuţi sau urmează să fie susţinuţi de DACIA. Ei primesc bursă, beneficiază de o masă caldă şi le este decontat şi transportul” (cadru didactic, LTCM Mioveni). Din păcate, agenţii economici nu pot susţine toţi elevii înscrişi la forma de învăţământ profesional şi tehnic, iar acest lucru reprezintă o sursă de nemulţumire în rândul elevilor. Atât în urma interviurilor realizate cu personalul didactic, cât şi în focus-grup-ul cu elevi, s-a desprins concluzia că elevii ce beneficiază de stagii de practică plătită susţinute de DACIA sunt consideraţi a fi privilegiaţi. „Cei de la uzină asigură stagii de practică pentru elevii de la specializările sculer-matriţer şi sudor, nu şi pentru cei înscrişi la mecanică auto. Am sesizat o tensiune în acest sens la elevi încă din prima zi a anului şcolar. Părinţii mă întrebau când încep elevii practica la Uzină... Pentru părinţi şi pentru copiii care nu sunt prinşi în programul de colaborare cu DACIA sursa principală de frustrare nu sunt banii, ci faptul că nu au informaţii clare despre această colaborare. Părinţii aveau ideea că dacă copiii fac practică în uzină sigur vor fi angajaţi la finalul clasei a XI-a. Lucru care nu este adevărat” (cadru didactic, LTCM Mioveni). În perioada de practică realizată la agenţii economici, elevii se află în grija unor tutori, maiştri sau şefii unităţilor elementare de lucru (UEL), care au rolul de a-i ghida şi evalua. O zi de practică derulată la DACIA, spre exemplu, demarează prin repartizarea unor sarcini concrete către elevi, care de cele mai multe ori îmbracă forma asistării unui salariat în sarcinile specifice postului său. Rolul elevului este să observe specificaţiile procesului de producţie, să noteze şi să pună 11 PERSPECTIVE ASUPRA ÎNVĂŢĂMÂNTULUI PROFESIONAL 373 întrebări şi, pe anumite componente mai simple, să primească sarcini productive limitate. La amiază urmează o pauză de masă, asigurată gratuit la cantina DACIA, după care activitatea se reia pe modelul descris anterior. Ziua de practică se încheie în jurul orelor 15, când are loc o întâlnire a elevilor cu şeful unităţii de lucru şi personalul de specialitate, în care sunt discutate aspecte diverse referitoare la pregătirea elevilor. O idee des vehiculată în contextul propunerilor de reformă a sistemului de învăţământ profesional şi tehnic urmăreşte creşterea rolului unităţilor economice în furnizarea competenţelor specifice. Valenţele pozitive ale acestei propuneri sunt multiple şi evidenţiate, în mod special, prin creşterea nivelului de congruenţă dintre pregătirea în şcoală şi cerinţele pieţei muncii. Pe de altă parte, însă, a lăsa dezvoltarea competenţelor specifice în sarcina agenţilor economici parteneri este dificil de realizat în contextul actual şi poate reprezenta o decizie care poate destructura o bună parte a sistemului de învăţământ profesional şi tehnic. Cu toate că este unanim acceptată necesitatea colaborării dintre şcoli şi agenţii economici în vederea pregătirii profesionale a elevilor, o reducere a contribuţiei unităţilor de învăţământ în pregătirea elevilor reprezintă o idee pe care cadrele didactice nu o consideră oportună: „În contextul modificării cadrului de organizare a învăţământului profesional, dezvoltarea competenţele specifice meseriei nu trebuie să cadă cu predilecţie în sarcina agenţilor economici. Dezvoltarea competenţelor ar trebui să se facă în şcoală, însă pentru aceasta ar fi de dorit ca dotarea atelierelor să crească” (cadru didactic, LTCM Mioveni). Soluţia ideală, din acest punct de vedere, constituie continuarea şi dezvoltarea parteneriatelor cu agenţii economici, concomitent cu creşterea investiţiilor publice în modernizarea şi dotarea atelierelor şcolare. Vorbim astfel despre complementaritatea între pregătirea profesională asigurată de şcoală şi pregătirea facilitată prin intermediul firmelor. O problemă majoră pe dimensiunea concordanţei dintre oferta educaţională şi cerinţele pieţei muncii ţine de faptul că unităţile de învăţământ sunt statice în ceea ce priveşte adecvarea ofertei educaţionale în raport cu piaţa muncii. În acest fel, unităţile şcolare tind să păstreze aceleaşi specializări pe parcursul mai multor ani, chiar dacă contextul pieţei de muncă locale se schimbă semnificativ. Mecanismele instituţionale greoaie şi procedurile dificile sunt factori descurajanţi pentru şcoli în demersurile de ajustarea a ofertei educaţionale. Pe de altă parte, piaţa muncii este caracterizată prin dinamism şi volatilitate, ceea ce face dificil orice demers de ajustare a competenţelor dezvoltate în şcoală în raport cu solicitările concrete ale angajatorilor: „Noi, fiind un liceul cu profil auto, ne-am orientat în mod deosebit pe specializările pe care le solicită DACIA, ulterior am încercat să ne orientăm şi către alte domenii solicitate de piaţa muncii. Totuşi, ca să schimbi ceva în acest sens, ca să oferi o specializare nouă, trebuie să parcurgi un drum lung 374 FLAVIUS MIHALACHE 12 şi destul de anevoios. Trebuie să ne autorizăm pe specializarea respectivă, să acredităm după minim trei ani. Din discuţiile pe care le-am avut cu agenţii economici, aceştia ne spun că au nevoie ACUM de o anumită calificare, în schimb noi putem veni cu acea specializare în minim trei ani. Ei au nevoie acum, iar noi producem absolvenţii peste trei ani, când dinamica pieţei muncii poate fi alta” (cadru didactic, LTCM Mioveni). În această situaţie, soluţia pe care o adoptă multe dintre firmele care au nevoie de personal cu un anumit nivel de calificare este acela de a investi în pregătirea angajatului la locul de muncă, cu toate costurile şi riscurile de rigoare: „Pe piaţă, în momentul de faţă nu găsim persoane calificate pentru posturile noastre. În Argeş industria merge. Sunt foarte multe firme şi toate caută personal specializat. Suntem în situaţia în care mergem la firme şi subcontractăm personal calificat şi asta se întâmplă pentru că efectiv nu găsim oameni pregătiţi. Noi credem în formare! Nu avem altă soluţie: trebuie să-i creştem! Pentru aceasta am dezvoltat sistemul şcolilor de dexteritate, însă şi aici apare o problemă: creştem oameni şi apoi pleacă! În ultima perioadă am angajat personal pentru experienţă, numai pentru a-i forma, însă nu ştiu dacă ne mai putem permite să continuăm acest model” (angajator Mioveni). Punctul de vedere al angajatorilor descrie, de cele mai multe ori, o situaţie critică în ceea ce priveşte nivelul de pregătire al absolvenţilor de învăţământ tehnic în raport cu nevoile efective ale firmelor. Este foarte dificil ca angajatorii să găsească absolvenţi cu adevărat pregătiţi pentru posturile disponibile şi aceasta nu pentru că s-ar solicita cunoştinţe şi competenţe deosebite, ci pentru că marea majoritate a tinerilor care finalizează studiile sunt foarte slab pregătiţi şi nu au cunoştinţe şi deprinderi elementare meseriei pe care au urmat-o: „Noi angajăm sudori şi nu mai găsim acei sudori cu pregătire, sudori de şcoală veche. Găsim oameni care demonstrează că au terminat o şcoală, care au hârtia, dar fără experienţă practică. Este dezamăgitor că absolvenţii nu au acele cunoştinţe de bază, nu au deprinderile minime. Candidaţi vin la interviu, dar nu au cunoştinţe minime” (angajator Mioveni). Explicaţia pentru această situaţie stă, în viziunea angajatorilor, în faptul că nu există o minimă selecţie a elevilor în perioada anilor de studiu şi în faptul că programele didactice sunt încărcate şi slab adecvate cerinţelor actuale. ONCLUZII. DIRECŢII DE ACŢIUNE C În ceea ce priveşte concluziile ce se desprind în urma studiului de faţă, se evidenţiază două perspective de a privi situaţia actuală şi de a proiecta soluţii pentru viitor. Prima dintre acestea se constituie pe baza opiniilor cadrelor didactice şi face trimitere la continuarea progreselor înregistrate în ultimul timp şi la creşterea 13 PERSPECTIVE ASUPRA ÎNVĂŢĂMÂNTULUI PROFESIONAL 375 colaborării dintre şcoală şi mediul economic. Ce de-a doua corespunde punctelor de vedere oferite de către reprezentanţii firmelor partenere şi arată nevoia de ajustare a mecanismelor formale ce reglementează colaborările dintre societăţile comerciale şi licee. Din perspectiva cadrelor didactice, dincolo de continuarea şi încurajarea colaborării cu agenţii economici, reforma învăţământului profesional trebuie să continue prin reorganizarea programelor de studiu, modernizarea bazei materiale şi suplimentarea personalului implicat în practica elevilor. Programele de studiu, în ciuda unor ajustări realizate în ultimii ani, continuă să fie supraîncărcate atât din punctul de vedere al numărului de module de studiu, cât şi al conţinutului, care pune accentul pe pregătirea teoretică a elevilor şi nu pe deprinderea unor abilităţi practice (director adjunct LTCM Mioveni). În procesul de ajustare a ofertei educaţionale este necesar intervenţia pe două dimensiuni. Pe de o parte, e nevoie ca vocea angajatorilor să se facă mai clar auzită şi să se dezvolte mecanisme instituţionale de colaborare între şcoală şi mediul economic. Pe de altă parte, este important ca, pe viitor, unităţile de învăţământ să beneficieze de o mai mare autonomie în ajustarea propriilor programele de studiu. În momentul de faţă, procedurile standard în acest sens sunt greoaie şi nu acordă unităţilor şcolare suficiente grade de libertate în modificarea ofertei educaţionale. În momentul de faţă, la LTCM Mioveni se poate vorbi despre insuficienţa personalului didactic implicat în pregătirea profesională a elevilor. Situaţia este evidentă în perioadele în care elevii realizează stagii de practică la agenţii economici şi când maiştrii din cadrul liceului trebuie să supervizeze simultan activitatea elevilor. De cele mai multe ori, elevii ce provin din aceeaşi clasă sunt repartizaţi la agenţi economici diferiţi sau în secţii diferite, astfel fiind imposibil ca profesorul responsabil de practică să-i supervizeze în permanenţă. Chiar dacă în aceste perioade, activitatea elevilor este ghidată de către tutorii de practică puşi la dispoziţie de către agentul economic, aceştia nu pot suplini în totalitate rolul deţinut de către cadrele didactice. Din punctul de vedere al bazei materiale, LTCM Mioveni dispune de o situaţie favorabilă, comparativ cu alte unităţi şcolare de acelaşi tip, însă, problema dotării liceului cu aparatură modernă destinată atelierelor de practică rămâne una centrală. Utilajele şi mijlocele tehnice existente sunt, în mare parte, învechite şi nu mai corespund cerinţelor educaţionale actuale. Şcoala, prin forţe proprii, nu poate asigura necesarul de finanţare pentru modernizarea atelierelor, costurile implicate de achiziţia de utilaje specializate depăşind coordonatele bugetului de cheltuieli. Soluţia optimă pentru această situaţie, ce se regăseşte la marea majoritate a liceelor tehnologice, ţine de extinderea parteneriatelor cu agenţi economici în vederea asigurării accesului elevilor, în scop didactic, la facilităţile tehnice ale acestora. Dincolo de cele semnalate mai sus, un aspect general important reliefat în cadrul cercetării vizează necesitatea unor ajustări ale modului în care se realizează selecţia elevilor care urmează filiera învăţământului tehnologic şi profesional. 376 FLAVIUS MIHALACHE 14 Sistemul de repartizare computerizată, aşa cum este conceput în momentul de faţă, nu asigură congruenţa dintre deprinderile şi abilităţile elevului şi specificaţiile domeniului în care urmează să se specializeze. O posibilă cale de urmat în acest sens, în special pentru învăţământul profesional, vizează introducerea unor criterii de selecţie directă de către fiecare unitate şcolară în parte, care să ţină cont de deprinderile şi abilităţile elevilor. Evaluările furnizare de către angajatorii incluşi în studiu arată faptul că situaţia generală a pieţei muncii pe plan local tinde să fie caracterizată prin existenţa unui deficit acut de forţă de muncă specializată în sectorul industrial. În acest context, firmele mari sunt direct interesate să stabilească rapoarte de colaborare strânsă cu unităţi şcolare în vederea creşterii şanselor de recrutare a viitorilor specialişti. Astfel, implicarea societăţilor comerciale în formarea profesională a elevilor, prin facilitatea stagiilor de practică şi acordarea altor stimulente pentru elevi, se conturează a fi o direcţie de acţiune avantajoasă atât pentru elevi şi pentru şcoală, cât şi pentru mediul economic şi comunitate. Există, totuşi, două bariere ce pot fi depăşite numai prin o mai clară reglementare a sistemului de învăţământ profesional şi tehnic. Prima dintre acestea vizează definirea clară a raportului dintre învăţarea realizată în şcoală şi învăţarea realizată la locul de muncă. E necesar ca aceste două componente să fie conectate interdependent şi să existe un permanent schimb de informaţii între şcoală şi tutorii elevilor care se ocupă de practica acestora la agenţii economici. O altă barieră ţine de costurile suplimentare pe care firmele implicate în colaborări cu unităţi şcolare trebuie să le acopere. Dincolo de costurile referitoare la productivitatea tutorilor şi persoanelor implicate în gestionarea practicii elevilor, există o serie de elemente care fac ca asemenea colaborări să poată fi susţinute, în special, de către societăţile comerciale mari. BIBLIOGRAFIE Irimia, S., The Development of Romanian Vocational Education and Training System, în “Studia UBB Geographia”, vol. LVIII, no. 1, 2008, pp. 185–198. ISJ Argeş, Reţeau de unităţi de învăţământ tehnologic şi profesiona, 2016, disponibil online la http://isjarges.ro/nivel-liceal-tehnic/. Malamud, O., Pop-Eleches., C., General Education versus Vocational Training: Evidence from an Economy in Transtion, în “The Review of Economics and Statistics”, vol. 92, no. 1, 2010, pp. 43–60. METCS, Raport asupra stării sistemului naţional de învăţământ, Bucureşti, 2010, disponibil online la https://www.edu.ro/sites/default/files/_fişiere/Transparenta/2016/Starea_Invatamantului_2010. pdf. MMJS, Strategia Naţională pentru Protecţia şi Promovarea Drepturilor Copiilor 2014–2020, 2014, disponibil online la http://www.mmuncii.ro/j33/images/Documente/Transparenta/2014/2014- 02-03_Anexa1_HG_Strategie_protectia_copilului.pdf. Mureşan, C., Bărbînţă, A., Sistemul dual din Romania: puntea dintre formarea profesională şi tehnică şi piaţa muncii, în “Review of Management & Economic Engineering”, vol. 15, no. 2, 2016, pp. 314–323. 15 PERSPECTIVE ASUPRA ÎNVĂŢĂMÂNTULUI PROFESIONAL 377 Ordinul Ministrului Educaţiei Naţionale nr. 3136/2013 privind organizarea, funcţionarea, admiterea şi calendarul admiterii în învăţământul profesional de stat cu durata de 3 ani, disponibil online la http://mh.edu.ro/fisiere/Discipline_tehnice/OMEN3136.pdf. Petrescu, C., (coord.), Lambru, M., Palade, E., Neguţ, A., Stănilă, G., Învăţământul profesional şi tehnic. Provocări şi perspective de dezvoltare, Institutul de Cercetare a Calităţii Vieţii, 2016, disponibil online la http://taraluiandrei.ro/files/2016/Raport%20IPT_11nov.pdf. his paper presents the main results of a qualitative research on vocational education, conducted in a high school from TMioveni. The high school (LTCM) is one of the most important vocational schools in Arges county. For almost 50 years it offers secondary educational programs in various industrial fields. During the last decades the school has been permanently connected to the economic activities from the Mioveni micro-region, especially to DACIA industrial platform. The study explores the relationship between school and companies taking into account the specificity of the Mioveni micro-region. The research perspective is mainly descriptive. We are interested to explore how the school- firms cooperation is built and how this connection could evolve in the future. The major conclusion of the research reveals that vocational education represents more than an alternative to general education. It can be understand as an effective way to connect educational offer to the labour market demand. The cooperation between school and significant local companies, despite its weak points, has a great importance for improving educational programs. Significantly more research is needed, both to explore this situation and to guid the future educational policies. Keywords: vocational education, public-private partnership, on-the-job learning 